钦定古今图书集成/明伦汇编/官常典/第524卷 > 王文干
## 钦定古今图书集成/明伦汇编/官常典/第524卷 > 王文干

按《元史王珍传》：珍子文干，善骑射，袭为行军万户。己
未，从世祖攻鄂州，先登中流矢，赐以良马金帛。李璮
叛，从哈必赤讨平之。哈必赤论功，语以官赏，文干对
曰：“增秩则荣及一身，赐金则恩逮麾下。”迺以白金二
千两、器皿百事、杂彩数百缣赏之，文干悉颁之军中。
中统三年，制父兄弟子并仕同涂者，罢其弟子，文干
弟文礼为千户。文干自陈，愿解己官而留文礼，诏从
之。改同知大名路总管府事，累迁河东山西道提刑
按察副使。近臣言其鄂州之功，升签东川行枢密院
事。历全州、卫辉、东平总管，改江东建康道提刑按察
使。卒于官，年五十八。发其箧中钱，仅七缗，贫不能归
葬，人以此称之。